钦定古今图书集成/明伦汇编/官常典/第620卷 > 《辞免知静江府状一》朱熹
## 钦定古今图书集成/明伦汇编/官常典/第620卷 > 《辞免知静江府状一》朱熹

右熹十二月十九日，准尚书省札子，“奉圣旨，除知静
江府。熹闻命震惊，窃自惟念，孤贱寒远，碌碌无闻。伏
自圣主临御，于今累年，又未尝得群下士仰望日月
之光，而圣恩庞鸿，不间幽隐，擢自闲散，付以名藩。在
熹感激，诚无以喻，谨以即时望阙谢恩讫。再念熹性
本至愚，学无所就，自其少日，已不如人，矧今衰残，宁”
复有用？又况静江守臣，实兼帅司职事，有数千里边
面军民之寄，举措得失，所系不轻。自度无能，决难冒
处。加以所患脚气之疾，作止不常，春、夏二时，尤难将
摄。万一前路发动，却致稽留朝命，在熹愚分，尤所未
安。欲望朝廷特赐敷奏，寝罢已降指挥，令熹依旧宫
观，实为大幸。谨具状申尚书省，伏候“钧旨。”